Honda teaser mini-elbilen N-One e

Honda har smag for små, elektriske charmetrolde. Efter den nuttede, men ikke voldsomt praktiske Honda e og den lidt mere familievenlige e:Ny1, kigger den japanske bilproducent nu i retro-bakspejlet og peger fremad – på én gang. Hils på Honda N-One e.

Den nye mini-elbil blev ganske diskret vist frem under årets Goodwood Festival of Speed, godt camoufleret og med det midlertidige navn “Super EV Concept”. Nu løfter Honda lidt mere af sløret og afslører, at bilen faktisk hedder N-One e – og offentliggør samtidig et billede af fronten. Det er ikke meget, men nok til at få nørder og nostalgikere til at spidse ører.

Selvom der endnu ikke er officielle mål, ligner N-One e en smal og kantet sag – hvilket ikke nødvendigvis er en dårlig ting. Tværtimod tyder linjerne på maksimal udnyttelse af pladsen i et ultrakompakt format. Meget tyder på, at vi har med en el-drevet kei car at gøre, altså en japansk mikrobil på steroider (eller snarere batterier), der er bygget til storbyens snørklede gader og smalle p-pladser.

Den camouflerede udgave af Honda N-One e.

Kei cars er et fænomen i Japan, hvor de udgør omkring en tredjedel af nybilsalget – takket være deres beskedne mål, lave skat og billigere forsikringer. I Japan må en kei car højst måle 3,4 meter i længden, og det er sandsynligt, at N-One e holder sig inden for dén grænse.

To stik i snuden

En sjov lille detalje er, at prototypen har to ladeporte i fronten – hvilket kan betyde, at Honda sigter mod både hjemmemarkedet og udlandet. I Japan bruger man Chademo-standarden, mens vi i Europa er vant til CCS. En bil med begge stiktyper kunne altså være designet til at krydse landegrænser – og det er præcis, hvad det seneste hint fra Honda tyder på.

At bilen blev vist frem i England, og ikke kun på en japansk messe, er næppe tilfældigt. Det lugter langt væk af europæiske ambitioner. Og med konkurrenter som Nissan Sakura og Mitsubishi eK X EV allerede på markedet i Japan, kunne N-One e være Hondas bud på en global mini-elbil med personlighed og praktisk snilde.

Hvornår vi får lov at se den i fuld figur – og måske endda prøve en tur – vides ikke endnu. Men én ting er sikkert: Småt er stadig godt hos Honda.

Honda teaser mini-elbilen N-One e